Jaka
Jaka (Arenga pinnata, suku Arecaceae) wantah soroh palem sané pinih mawiguna sesampun nyuh manut ring segi ekonomi. Punyan jaka mentik ring sajebag India miwah Asia kelod-kangin.[1] Punyan jaka madué makudang-kudang wastan minakadi enau utawi aren ring Basa Indonésia, nau, hanau, peluluk, biluluk, kabung, juk utawi ijuk (aneka wastan lokal ring Sumatra miwah Semenanjung Malaya); kawung, taren (Sd.); akol, akel, akere, inru, indu (basa-basa ring Sulawesi); moka, moke, tuwa, tuwak (ring Nusa Tenggara). Ring Basa Inggris jaka kawastanin sugar palm utawi Gomuti palm
Jaka wantah palem sané ageng, prasida mentik ngantos 20 m tegehnyané miwah madiameter ngantos 65 cm. Batang jaka sané wayah kawastanin uyung miwah ring maduurnyané kasaputin duk sané mawarné ireng. Duk inggih punika wantah bagian pelupuh don sané nylubungin batangnyane. Papah jaka kawastanin pugpug miwah pangkal papahné kawastanin blongkang. Ring blongkang punika wénten serat sané kawastanin unus.
Don jaka sané wayah mawarna gadang kawastanin ron miwah sané nguda sané mawarna petak kawastanin ambu. Pugpug jaka mrasida mentik ngantos 6-12m miwah lantang ronnyané 1,5m.
Bluluk utawi buah jaka bentuknyané bunder madiameter 4 cm[2] miwah kulitnyané mawarna gadang, ring soang-soang buah madué tigang biji sané mawarna petak. Bluluk punika nénten dados kaajeng matah-matah seantukan mrasida ngranayang gatel.
Kawigunan[uah | uah wit]
Punyan jaka madué makudang-kudang kawigunan minakadi kaangen sumber ajeng-ajengan miwah sarana upakara.
Tuak miwah Gula[uah | uah wit]
Gula aren utawi gula bali wantah olahan tuak punyan jaka sané kapolihin saking bungan jaka sané muani. Bungan jaka katuakin ngangen bungbung sané malakar aji tiing, biasané ritkala semegan miwah sanja. Tuake punika kadadah miwah kawastanin juruh. selanturnyané ring juruh punika kawehin pangeras (minakadi engked nagka miwah bahan lianan) mangda juruh punika ngerasan miwah taler kacetak ngange kau. Wenten taler ring juruhe punika kawehin lengis nyuh sané kaangen ngaryanin gula semut.
Tuak sida kainum utawi kaolah dumun dados arak.
Bluluk[uah | uah wit]
Bluluk sané muda wantah lunak miwah bening. Buah jaka kalablab mangde blulukné pesu, raris bluluk punika karemang ring yéh kapur selama makudang-kudang dina magda engketnyané sané gatel miwah maracun ical[3]. Bluluk dados kaloh dados es campur miwah kolak.
Ambu miwah Ron[uah | uah wit]
Ambu miwah ron lumrah kaangén sarané upakara ring bali minakadi kaangen ngaryanin penjor, sampian lamak, selanggi, tamas miwah tetuasan lianan.
Duk[uah | uah wit]
Duk lumrah kaangén raab wangunan suci minakadi pelinggih ring sanggah utawi merajan miwah ring pura.
Pustaka[uah | uah wit]
- ↑ Uhl, Natalie W. (1987). Genera Palmarum : a classification of palms based on the work of Harold E. Moore, Jr. Moore, Harold E. (Harold Emery), 1917-1980., Dransfield, John. Lawrence, Kan.: L.H. Bailey Hortorium. ISBN 0-935868-30-5. OCLC 15641317.
- ↑ Steenis, CGGJ van. 1981. Flora, untuk sekolah di Indonésia. PT Pradnya Paramita, Jakarta. Hal. 139.
- ↑ Heyne, K. 1987. Tumbuhan Berguna Indonésia, jil. 1. Yay. Sarana Wana Jaya, Jakarta. Hal. 447-455
bjn_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn eng_Latn sun_Latn ban_Latn